Priekšlikums PADOMES DIREKTĪVA, ar ko pielāgo dažas direktīvas finanšu pakalpojumu jomā saistībā ar Horvātijas pievienošanos /* COM/2013/059 final - 2013/0038 (NLE) */





PASKAIDROJUMA RAKSTS 1. PRIEKŠLIKUMA KONTEKSTS Priekšlikums Padomes direktīvai, ar ko pielāgo atsevišķas direktīvas finanšu pakalpojumu jomā, ir vajadzīgs saistībā ar gaidāmo Horvātijas Republikas pievienošanas Eiropas Savienībai. Līgumu par Horvātijas Republikas pievienošanos Eiropas Savienībai[1] visas Eiropas Savienības dalībvalstis un Horvātijas Republika parakstīja Briselē 2011. gada 9. decembrī. Pievienošanās līguma 3. panta 3. punkts paredz, ka līgums stājas spēkā 2013. gada 1. jūlijā, ja pirms minētās dienas ir deponēti visi ratifikācijas instrumenti. Līguma par Horvātijas Republikas pievienošanos 3. panta 4. punkts paredz, ka Savienības iestādes var pirms pievienošanās pieņemt pasākumus, kas, cita starpā, ir minēti 50. pantā Aktā par Horvātijas Republikas pievienošanās nosacījumiem[2]. Šie pasākumi stājas spēkā, vienīgi stājoties spēkā Pievienošanās līgumam, un tie ir spēkā no Pievienošanās līguma spēkā stāšanās dienas. Pievienošanās akta 50. pantā noteikts — ja pirms pievienošanās pieņemtie tiesību akti ir jāpielāgo saistībā ar pievienošanos un vajadzīgie pielāgojumi nav paredzēti Pievienošanās aktā vai tā pielikumos, vajadzīgos tiesību aktus pieņem Padome vai Komisija (ja sākotnējo aktu pieņēmusi Komisija). Nobeiguma akta 2. punktā[3] ir minēta politiska vienošanās, kas tika panākta starp dalībvalstīm un Horvātiju Pievienošanās līguma saskaņošanas kontekstā, par vairākiem tiesību aktu pielāgojumiem, kas jāpieņem iestādēm; Pievienošanās līguma Augstās līgumslēdzējas puses aicināja Padomi un Komisiju pieņemt šos pielāgojumus pirms pievienošanās saskaņā ar Pievienošanās akta 50. pantu, tos vajadzības gadījumā papildinot un atjaunojot, lai ņemtu vērā Savienības tiesību aktu attīstību. Priekšlikumā ir ietvertas visas Padomes direktīvas un Eiropas Parlamenta un Padomes direktīvas finanšu jomā, kurām ir vajadzīgi pielāgojumi saistībā ar pievienošanos, atbilstoši 9. sarunu nodaļai. Šis priekšlikums ir daļa no Komisijas priekšlikumu sērijas Padomes direktīvām, un tajā tehniskie pielāgojumi Padomes direktīvām un Eiropas Parlamenta un Padomes direktīvām atbilstoši sarunu nodaļām ir sakopoti atsevišķos priekšlikumos dažādām Padomes direktīvām. Šī struktūra ir izveidota, lai dalībvalstīm atvieglotu attiecīgo direktīvu transponēšanu to tiesiskajā sistēmā. Priekšlikumu kopumu tiesību aktiem, ko Komisija ir nosūtījusi Padomei, veido priekšlikumu sērijas Padomes direktīvām, no vienas puses, un priekšlikums vienai Padomes regulai, kas aptver Eiropas Parlamenta un Padomes regulas un lēmumus, kā arī Padomes regulas un lēmumus, no otras puses. Tas atbilst pieejai, kas iepriekš tika izmantota, sagatavojot Bulgārijas un Rumānijas pievienošanos[4]. Paredzēts, ka visus šajā kopumā ietvertos tiesību aktus Eiropas Savienības Oficiālajā Vēstnesī publicēs vienlaicīgi. Šajā priekšlikumā un citos priekšlikumos, kas iekļauti šajā kopumā, tiks ņemti vērā tehniskie pielāgojumi acquis, kas publicēts Eiropas Savienības Oficiālajā Vēstnesī līdz 2012. gada 1. septembrim. Tas darīts tāpēc, lai dotu pietiekamu laiku gan attiecīgajam likumdošanas procesam, gan dalībvalstu pienākumu izpildei attiecībā uz direktīvu transponēšanu un paziņošanu. Pielāgojumus, kas varētu būt nepieciešami acquis, kas Eiropas Savienības Oficiālajā Vēstnesī publicēts pēc 2012. gada 1. septembra, paredzēs attiecīgajos tiesību aktos vai veiks vēlāk, izmantojot piemērotas procedūras. Turklāt Komisija plāno 2013. gada jūlija sākumā neoficiāli iesniegt dalībvalstīm šo tiesību aktu sarakstu. 2. APSPRIEŠANĀS AR IEINTERESĒTAJĀM PERSONĀM UN IETEKMES NOVĒRTĒJUMU REZULTĀTI Tā kā šim priekšlikumam ir tīri tehnisks raksturs un tas neietver politisku risinājumu izvēli, nebūtu bijis nozīmes rīkot apspriešanos ar ieinteresētajām personām vai sagatavot ietekmes novērtējumus. 3. PRIEKŠLIKUMA JURIDISKIE ASPEKTI Šā priekšlikuma juridiskais pamats ir 50. pants Aktā par Horvātijas Republikas pievienošanās nosacījumiem. Subsidiaritātes un proporcionalitātes principi tiek pilnībā ievēroti. Savienības rīcība ir nepieciešama saskaņā ar subsidiaritātes principu (LES 5. panta 3. punkts), jo tā skar tehniskus pielāgojumus tiesību aktiem, ko pieņēmusi Savienība. Priekšlikumā ir ievērots proporcionalitātes princips (ES līguma 5. panta 4. punkts), jo tas nepārsniedz to, kas ir vajadzīgs izvirzīto mērķu sasniegšanai. 4. IETEKME UZ BUDŽETU Priekšlikums neietekmē budžetu. 2013/0038 (NLE) Priekšlikums PADOMES DIREKTĪVA, ar ko pielāgo dažas direktīvas finanšu pakalpojumu jomā saistībā ar Horvātijas pievienošanos EIROPAS SAVIENĪBAS PADOME, ņemot vērā Līgumu par Eiropas Savienības darbību, ņemot vērā Horvātijas Pievienošanās līgumu, un jo īpaši tā 3. panta 4. punktu, ņemot vērā Horvātijas Pievienošanās aktu un jo īpaši tā 50. pantu, ņemot vērā Komisijas priekšlikumu, tā kā: (1) Saskaņā ar Pievienošanās akta 50. pantu, ja pirms pievienošanās pieņemtajos iestāžu aktos ir vajadzīgi pielāgojumi sakarā ar pievienošanos un ja vajadzīgie pielāgojumi nav paredzēti šajā aktā vai tā pielikumos, Padome pēc Komisijas priekšlikuma ar kvalificētu balsu vairākumu vai Komisija, ja sākotnējo aktu ir pieņēmusi Komisija, pieņem šim nolūkam vajadzīgos aktus. (2) Konferences, kurā izstrādāja Pievienošanās līgumu, Nobeiguma aktā ir norādīts, ka Augstās Līgumslēdzējas Puses panāca politisku vienošanos par vairākiem iestāžu pieņemto aktu pielāgojumiem, kas vajadzīgi sakarā ar pievienošanos, un Padome un Komisija ir aicinātas pieņemt šos pielāgojumus pirms pievienošanās, tos vajadzības gadījumā papildinot un atjaunojot, lai ņemtu vērā Savienības tiesību aktu attīstību. (3) Direktīvas 73/239/EEK[5], 2002/83/EK[6], 2005/68/EK[7] un 2009/138/EK[8] tādēļ būtu atbilstīgi jāgroza, IR PIEŅĒMUSI ŠO DIREKTĪVU. 1. pants Direktīvas 73/239/EEK, 2002/83/EEK, 2005/68/EK un 2009/138/EK groza, kā noteikts pielikumā. 2. pants 1. Dalībvalstis vēlākais līdz datumam, kurā Horvātija pievienosies Eiropas Savienībai, pieņem un publicē normatīvos un administratīvos aktus, kas vajadzīgi, lai izpildītu šīs direktīvas prasības. Dalībvalstis tūlīt dara zināmus Komisijai minēto aktu tekstus. Dalībvalstis piemēro minētos tiesību aktus no Horvātijas pievienošanās dienas Eiropas Savienībai. Kad dalībvalstis pieņem šos noteikumus, tajos ietver atsauci uz šo direktīvu vai šādu atsauci pievieno to oficiālajai publikācijai. Dalībvalstis nosaka, kā izdarīt šādas atsauces. 2. Dalībvalstis dara Komisijai zināmus to tiesību aktu galvenos noteikumus, ko tās pieņem jomā, uz kuru attiecas šī direktīva. 3. pants Šī direktīva stājas spēkā, ja stājas spēkā Horvātijas Pievienošanās līgums, tā spēkā stāšanās datumā. 4. pants Šī direktīva ir adresēta dalībvalstīm. Briselē, Padomes vārdā — priekšsēdētājs PIELIKUMS FINANŠU PAKALPOJUMI APDROŠINĀŠANA 1. 31973 L 0239: Padomes Pirmā direktīva 73/239/EEK (1973. gada 24. jūlijs) par normatīvo un administratīvo aktu koordināciju attiecībā uz uzņēmējdarbības sākšanu un veikšanu tiešās apdrošināšanas nozarē, kas nav dzīvības apdrošināšana (OV L 228, 16.8.1973., 3. lpp.) Direktīvas 8. panta 1. punkta a) apakšpunktu papildina ar šādu tekstu: "Horvātijas Republikā: "dioničko društvo", "društvo za uzajamno osiguranje"." 2. 32002 L 0083: Eiropas Parlamenta un Padomes Direktīva 2002/83/EK (2002. gada 5. novembris) par dzīvības apdrošināšanu (OV L 345, 19.12.2002., 1. lpp.) Direktīvas 6. panta 1. punkta a) apakšpunktā pēc ieraksta par Francijas Republiku iekļauj šādu tekstu: "Horvātijas Republikā: "dioničko društvo", "društvo za uzajamno osiguranje"." Direktīvas 18. panta 3. punktā pēc piektā ievilkuma iekļauj šādu tekstu: " – 2013. gada 1. jūlijā attiecībā uz sabiedrībām, kam licence izsniegta Horvātijā, un" 3. 32005 L 0068: Eiropas Parlamenta un Padomes 2005. gada 16. novembra Direktīvu 2005/68/EK par pārapdrošināšanu un Padomes Direktīvu 73/239/EEK un 92/49/EEK grozījumiem, kā arī Direktīvu 98/78/EK un 2002/83/EK grozījumiem (OV L 323, 9.12.2005., 1. lpp.) Direktīvas I pielikumu papildina ar šādu tekstu: " – Horvātijas Republikā: "dioničko društvo"." 4. 32009 L 0138: Eiropas Parlamenta un Padomes Direktīva 2009/138/EK (2009. gada 25. novembris) par uzņēmējdarbības uzsākšanu un veikšanu apdrošināšanas un pārapdrošināšanas jomā (Maksātspēja II) (OV L 335, 17.12.2009., 1. lpp.): (a) direktīvas 73. panta 5. punktu aizstāj ar šādu: "5. || Sabiedrības, kuras turpmāk minētajos datumos vienlaikus veica gan dzīvības, gan nedzīvības apdrošināšanu, uz ko attiecas šī direktīva, var turpināt vienlaikus veikt minētās darbības, ja katru darbību vada saskaņā ar 74. pantu: (a) 1981. gada 1. janvāris – attiecībā uz sabiedrībām, kam licence izsniegta Grieķijā; (b) 1986. gada 1. janvāris — attiecībā uz sabiedrībām, kam licence izsniegta Spānijā un Portugālē; (c) 1995. gada 1. janvāris – attiecībā uz sabiedrībām, kam licence izsniegta Austrijā, Somijā un Zviedrijā; (d) 2004. gada 1. maijs – attiecībā uz sabiedrībām, kam licence izsniegta Čehijas Republikā, Igaunijā, Kiprā, Latvijā, Lietuvā, Ungārijā, Maltā, Polijā, Slovākijā un Slovēnijā; (e) 2007. gada 1. janvāris – attiecībā uz sabiedrībām, kam licence izsniegta Bulgārijā un Rumānijā; (f) 2013. gada 1. jūlijs – attiecībā uz sabiedrībām, kam licence izsniegta Horvātijā; (g) 1979. gada 15. marts – attiecībā uz visām pārējām sabiedrībām." (b) Direktīvas III pielikuma A. punktā pēc ieraksta par Francijas Republiku iekļauj šādu punktu: "(10.a) || Horvātijas Republikā: "dioničko društvo", "društvo za uzajamno osiguranje";" (c) direktīvas III pielikuma B. punktā pēc ieraksta par Francijas Republiku iekļauj šādu punktu: "(10.a) Horvātijas Republikā: "dioničko društvo", "društvo za uzajamno osiguranje";" (d) Direktīvas III pielikuma C. punktā pēc ieraksta par Francijas Republiku iekļauj šādu punktu: "(10.a) Horvātijas Republikā: "dioničko društvo"." [1] OV L 112, 24.4.2012., 10. lpp. [2] OV L 112, 24.4.2012., 21. lpp. [3] OV L 112, 24.4.2012., 95. lpp. [4] OV L 363, 20.12.2006., 1. lpp. [5] OV L 228, 16.8.1973., 3. lpp. [6] OV L 345, 19.12.2002., 1. lpp. [7] OV L 323, 9.12.2005., 1. lpp. [8] OV L 335, 17.12.2009., 1. lpp.